SET ปิดเช้าบวก 5 จุด รับแรงหนุน “ฟันด์โฟลว์” ไหลเข้าต่อเนื่อง แนะจับตามติครม.วันนี้
SET ปิดเช้าบวก 5 จุด รับแรงหนุน “ฟันด์โฟลว์” ไหลเข้าต่อเนื่อง ช่วงบ่ายวันนี้คาดผันผวนแดนบวก จับตามติครม. ให้แนวต้าน 1,685 ถัดไป 1,690 จุด แนวรับที่ 1,675 จุด  
8 ก.พ. 2565

นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยเช้านี้แกว่งตัวในกรอบขึ้นไปทดสอบแนวต้านสำคัญที่ 1,685 จุดไม่ได้ โดยตลาดยังรอปัจจัยให้มีความชัดเจน หรือความคืบหน้า ซึ่งปัจจัยในประเทศมีโทนบวก จากสถานการณ์การระบาดโรคโควิด-19 ที่สายพันธุ์โอมิครอนแม้ว่าจำนวนผู้ติดเชื้อเร่งตัวสูงกว่า 1 หมื่นราย แต่อัตราการตายไม่มาก ทุกคนปรับตัวได้จึงเชื่อว่าจะไม่มีการ lock down อีก
นอกจากนี้เม็ดเงินลงทุนของต่างประเทศ (Fund Flow) กลับเข้ามาซื้อต่อเนื่อง  โดยวานนี้มียอดซื้อสุทธิมากพอสมควรถือเป็นสัญญาณเชิงบวก ทำให้มั่นใจว่าหากดัชนีผ่านระดับทดสอบที่ 1,685 จุดก็เป็นไปได้ที่จะเห็นระดับ 1,700 จุดในเดือน ก.พ.นี้
อย่างไรก็ดีปัจจัยต่างประเทศยังต้องจับตา อัตราผลตอบแทนพันธบัตรรัฐบาลสหรัฐ (Bond Yield) ที่เพิ่มสูงขึ้น อัตราเงินเฟ้อสหรัฐ การเร่งปรับขึ้นอัตราดอกเบี้ยของธนาคารกลางสหรัฐ (เฟด) รวมทั้งสถานการณ์ความตึงเครียดระหว่างรัสเซียและยูเครน
อีกทั้งปัจจัยช่วงสั้นที่ต้องติดตามการประชุมคณะรัฐมนตรี (ครม.) จะมีการเคาะวันเลือกตั้งผู้ว่า กทม.หรือไม่ เพราะจะทำให้เห็นภาคการเมืองเข้มข้นขึ้น ซึ่งจะทำให้หุ้นที่ได้ประโยชน์จากกิจกรรมการเลือกตั้งกลับมาคึกคัก นักลงทุนเองก็จับประเด็นการเมืองมากขึ้น และวันนี้ ครม.จะพิจารณาต่ออายุสัมปทานรถไฟฟ้าสายสีเขียว ส่งผลให้ บมจ.บีทีเอส กรุ๊ป โฮลดิ้งส์ (BTS) รับผลบวก แต่ก็ต้องดูเงื่อนไขซึ่งติดตามรายละเอียดเกี่ยวกับการแก้ไขหนี้ กทม.และแพ็คเกจค่าโดยสาร
สำหรับแนวโน้มในช่วงบ่าย นางสาวธีรดา กล่าวว่า วันนี้ตลาดหุ้นรับ sentiment อิงบวก คาดช่วงบ่ายตลาดจะยังผันผวนในแดนบวก อาจขึ้นไปทดสอบระดับ 1,685 จุดอีก โดยให้แนวต้านที่ 1,685 ถัดไป 1,690 จุด ส่วนแนวรับที่ 1,675 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTTEP มูลค่าการซื้อขาย 2,299.79 ล้านบาท ปิดที่ 134.00 บาท เพิ่มขึ้น 3.00 บาท
KBANK มูลค่าการซื้อขาย 1,982.13 ล้านบาท ปิดที่ 153.50 บาท เพิ่มขึ้น 1.50 บาท
PTT มูลค่าการซื้อขาย 1,700.22 ล้านบาท ปิดที่ 40.50 บาท เพิ่มขึ้น 0.50 บาท
GPSC มูลค่าการซื้อขาย 1,073.54 ล้านบาท ปิดที่ 75.75 บาท ลดลง 1.00 บาท
BBL มูลค่าการซื้อขาย 998.41 ล้านบาท ปิดที่ 141.00 บาท เพิ่มขึ้น 1.00 บาท